Սեյմուս Կոլման

Սեյմուս Կոլման (իռլ.՝ Séamus Coleman, ), իռլանդացի ֆուտբոլիստ, եզրային պաշտպան։ Հանդես է գալիս անգլիական «Էվերթոն»-ի և Իռլանդիայի ազգային հավաքականի կազմում։

Կոլմանն իր կարիերան սկսել է «Սենտ Կատերին» ֆուտբոլային ակումբի կազմում։ 2006 թվականին պայմանագիր է կնքել Իռլանդիայի Լիգայի շրջանակներում հանդես եկող «Սլիգո Ռովերս»-ի հետ։

2009 թվականին 60000£-ի դիմաց ֆուտբոլիստը տեղափոխվել է անգլիական «Էվերթոն»։ 2010 թվականին Կոլմանը կես մրցաշրջան անցկացրել է Չեմպիոնշիպում հանդես եկող «Բլեքփուլ»-ի կազմում և օգնել է թիմին դառնալ Առաջնության եզրափակչի հաղթող։ Մինչև «Էվերթոն» վերադառնալը Սեյմուսը արդեն իր կարիերայում անցկացրել էր 200 հանդիպում։

Կոլմանը Իռլանդիայի հավաքականի կազմում հանդես է գալիս 2011 թվականից և մինչ օրս մասնակցել է 43 պաշտոնական հանդիպման։ Նա հավաքականի կազմում 2011 թվականին դարձել է Ազգերի գավաթի հաղթող, 2009 և 2010 թվականներին Իռլանդիայի ֆուտբոլի ասոցիացիայի կողմից ճանաչվել է Մ21 տարեկանների լավագույն ֆուտբոլիստ։ Հավաքականի կազմում նա մասնակցել է Եվրո 2016-ին, որի ընթացքում երկու անգամ եղել է հավաքականի ավագը՝ Իտալիայի և Ֆրանսիայի հավաքականների դեմ խաղերում։

Ակումբային կարիերա

«Սլիգո Ռովերս» 
Կոլմանը ծնվել է Դոնեգալում։ 2006 թվականին միացել է իռլանդական «Սլիգո Ռովերս»-ին։ Իռլանդիայի լիգայի շրջանակներում նա իր նորամուտը նշել է 2006 թվականի հոկտեմբերին՝ «Դերի Սիթի»-ի դեմ խաղում։ Նա այդ խաղում փոխարինել է Ադամ Հյուգեսին։

Իռլանդական ակումբի կազմում Սեյմուսը իր միակ գոլը խփել է 2008 թվականի մայիսի 17-ին՝ «Բոհեմիանս»-ի դեմ խաղում։ Այդ հանդիպումը ավարտվել է 3-0 հաշվով։

«Էվերթոն» 
2009 թվականի հունվարին Սեյմուս Կոլմանը տեղափոխվել է Պրեմիեր Լիգայում հանդես եկող «Էվերթոն»։ Տրանսֆերն արժեցել է 60000£:

Անգլիական ակումբի կազմում իռլանդացին իր դեբյուտը նշել է 2009 թվականի հոկտեմբերի 22-ին՝ Եվրոպայի լիգայի շրջանակներում կայացած «Բենֆիկա»-ի դեմ խաղում։ Հանդիպումն ավարտվել է 5-0 հաշվով՝ պորտուգալական ակումբի հաղթանակով։ Երեք օր անց նա իր դեբյուտն է նշել Պրեմիեր Լիգայի շրջանակներում՝ մասնակցելով «Տոտենհեմ Հոտսպուր»-ի դեմ խաղին, որն ավարտվել է 2-2 հաշվով։ Կոլմանը ճանաչվել է հանդիպման լավագույն ֆուտբոլիստ։

Անգլիայի գավաթի խաղարկության շրջանակներում Սեյմուսը իր դեբյուտը նշել է 2010 թվականի հունվարի 2-ին՝ «Կարլայլ Յունայթեդ»-ի դեմ խաղում։ Նա 80-րդ րոպեին փոխարինել է Թոնի Հիբբերտին և երկու րոպե անց գոլային փոխանցում է կատարել Թիմ Կեհիլին։ Հանդիպումն ավարտվել է 3-1 հաշվով՝ մերսիսայդցիների հաղթանակով։

«Բլեքփուլ» 
2010 թվականի մարտի 19-ին Սեյմուսը վարձավճարով տեղափոխվել է «Բլեքփուլ»։ Նա իր նորամուտը նշել է «Քրիսթալ Փելաս»-ի դեմ խաղում, որն ավարտվել է 2-2 հաշվով։ Նա իր առաջին գոլն անգլիական թիմի կազմում խփել է ապրիլի 2-ին՝ «Սկանտորպ Յունայթեդ»-ի դեմ խաղում։ Հանդիպումն ավարտվել է 4-2 հաշվով՝ «Բլեքփուլ»-ի հաղթանակով։

Սեյմուս Կոլմանը թիմի կազմում դարձել է Չեմպիոնշիպի եզրափակչի հաղթող։ Եզրափակիչ խաղի ժամանակ «Բլեքփուլ»-ը 3-2 հաշվով հաղթել է «Կարդիֆ Սիթի»-ին։

Վերադարձ «Էվերթոն» 
Վարձակալության ժամկետից հետո Կոլմանը վերադարձել է «Էվերթոն»։ Մինչ այդ՝ 2010 թվականի մայիսի 19-ին նա 4.5 տարով երկարաձգել է «Էվերթոն»-ի հետ գործող պայմանագիրը։

Վերադարձից հետո իռլանդացին իր առաջին գոլը խփել է 2010 թվականի սեպտեմբերի 21-ին՝ Անգլիայի Լիգայի գավաթի խաղարկության շրջանակներում կայացած «Բրենտֆորդ»-ի դեմ խաղում։ Հանդիպումն ավարտվել է 1-1 հաշվով։ Պրեմիեր Լիգայի շրջանակներում նա իր առաջին գոլը խփել է նոյեմբերի 6-ին՝ «Բլեքփուլ»-ի դեմ խաղում, որն ավարտվել է 2-2 հաշվով։ Մրցաշրջանի ընթացքում նա դարձել է 4 գոլի հեղինակ, որից վերջինը խփել է «Չելսի»-ի դեմ խաղում (1-0)։

2012 թվականի դեկտեմբերի 31-ին նա 4.5 տարով երկարաձգել է իր պայմանագիրը։

2013 - ներկա 

2013-14 մրցաշրջանի ընթացքում Կոլմանը դարձել է 6 գոլի հեղինակ։ Ապրիլին նա հայտնվել է Պրեմիեր Լիգայի տարվա խորհրդանշական հավաքականի մեջ։ Նա նաև առաջադրվել է որպես «Էվերթոն»-ի տարվա լավագույն ֆուտբոլիստ։ Սեյմուսը մրցաշրջանի ընթացքում ստեղծել է 45 գոլային պահ, և ունեցել է 88% փոխանցումների ճշգրտություն։

2014 թվականի հունիսի 26-ին Սեյմուս Կոլմանը «Էվերթոն»-ի հետ կնքել է 4 տարվա պայմանագիր։ Միջազգային մրցաշարերում կոլմանը իր առաջին գոլը խփել է 2014 թվականի սեպտեմբերի 18-ին՝ Եվրոպայի լիգայի շրջանակներում կայացած «Վոլֆսբուրգ»-ի դեմ խաղում։ Հանդիպումն ավարտվել է 4-1 հաշվով՝ «Էվերթոն»-ի հաղթանակով։ 2015 թվականի փետրվարի 19-ին նա նորից գոլ է խփել Եվրոպայի լիգայի շրջանակներում՝ «Յանգ Բոյզ»-ի դեմ խաղում։

2015-16 մրցաշրջանի ընթացքում Կոլմանը դարձել է ընդամենը մեկ գոլի հեղինակ։ Այդ գոլը նա խփել է 2016 թվականի փետրվարի 6-ին՝ «Սթոք Սիթի»-ի դեմ խաղում։

2016-17 մրցաշրջանում նա իր առաջին գոլը խփել է 2016 թվականի սեպտեմբերի 17-ին՝ «Միդլսբրո»-ի դեմ խաղում, որն ավարտվել է 3-1 հաշվով՝ մերսիսայդցիների հաղթանակով։ Նա իր երկրորդ գոլը խփել է նոյեմբերի 19-ին՝ «Սուոնսի Սիթի»-ի դեմ խաղի 89-րդ րոպեին (1-1)։ 2017 թվականի ընթացքում նա իր առաջին գոլը խփել է հունվարի 21-ին՝ «Քրիսթալ Փելաս»-ի դեմ խաղի 87-րդ րոպեին, իսկ հանդիպումն ավարտվել է 1-0 հաշվով։

Միջազգային

Երիտասարդական 
Իռլանդիայի Մ21 հավաքականի կազմում Սեյմուս Կոլմանն իր դեբյուտը նշել է 2007 թվականին՝ Շվեդիայի Մ21 հավաքականի դեմ խաղում։ Նա իր առաջին գոլը խփել է 2010 թվականի օգոստոսի 10-ին՝ Էստոնիայի երիտասարդական հավաքականի կազմում։

2009 թվականին Կոլմանը ճանաչվել է Իռլանդիայի Մ21 տարեկանների լավագույն ֆուտբոլիստ։ Նա հաղթել է այդ մրցանակը նաև 2010 թվականին։ 2010 թվականի նոյեմբերին կայացած Իռլանդիայի և Թուրքիայի երիտասարդական հավաքականների միջև կայացած խաղում Սեյմուսը եղել է Իռլանդիայի հավաքականի ավագը։

Ավագ 

Կոլմանը Իռլանդիայի ազգային հավաքական առաջին անգամ հրավիրվել է 2010 թվականի հոկտեմբերին։ Իր նորամուտը հավաքականի կազմում իռլանդացին նշել է 2011 թվականի փետրվարի 8-ին՝ Ազգերի գավաթի խաղարկության շրջանակներում կայացած Ուելսի հավաքականի դեմ խաղում։ Հանդիպումն ավարտվել է 3-0 հաշվով՝ իռլանդացիների հաղթանակով։

2013 թվականի մայիսի 29-ին՝ Անգլիայի հավաքականի դեմ կայացած խաղում Սեյմուս Կոլմանը ճանաչվել է հանդիպման լավագույն ֆուտբոլիստ։ 2013 թվականի հոկտեմբերի 11-ին՝ իր 25-րդ տարեդարձի օրը նա եղել է հավաքականի ավագը Գերմանիայի հավաքականի դեմ խաղում, որտեղ իռլանդացիները պարտվել են 3-0 հաշվով։

2016 թվականի մայիսի 31-ին նրա անունը եղել է Եվրո 2016-ին մասնակցող ֆուտբոլիստների շարքում։ Մրցաշարի ընթացքում նա գլխավորել է հավաքականը Իտալիայի հավաքականի դեմ խաղում (1-0)։ Նա եղել է հավաքականի ավագը նաև 1/8-րդ եզրափակչում կայացած Ֆրանսիայի հավաքականի դեմ խաղում, որն ավարտվել է 2-1 հաշվով։

2016 թվականի հոկտեմբերին նա խփել է իր առաջին գոլը Իռլանդիայի հավաքականի կազմում՝ ԱԱ 2018-ի որակավորման փուլի շրջանակներում կայացած Վրաստանի հավաքականի դեմ խաղում։ Այդ հանդիպումն ավարտվել է 1-0 հաշվով։

2017 թվականի մարտի 24-ին Ուելսի հավաքականի դեմ խաղի 69-րդ րոպեին Նիլ Թեյլորը կոշտ սահանկման պատճառով վնասվածք է հասցրել Կոլմանին։ Թեյլորը կարմիր քարտ է ստացել, իսկ իռլանդացիների ավագը դաշտից հեռացել է պատգարակի միջոցով։

Անձնական կյանք 
Կոլմանը ունի երկու եղբայր՝ Ֆրանցիսը և Ստեֆենը։ Նրա ծնողները Մաիրե և Հենրի Կոլմաններն են։

2015 թվականի հունիսին Սեյմուս Կոլմանը ամուսնացել է Ռաչել Կունինգամի հետ։ 2016 թվականի փետրվարին ծնվել է նրանց առաջնեկը՝ Լիլին։

Վիճակագրություն

Ակումբային

Միջազգային

Ձեռքբերումներ

Ակումբային 
 Չեմպիոնշիպի եզրափակչի հաղթող - 2009-10

Միջազգային 
 Ազգերի գավաթի հաղթող - 2011

Անձնական 
 Իռլանդիայի Մ21 լավագույն ֆուտբոլիստ - 2009, 2010
 «Էվերթոն»-ի տարվա լավագույն ֆուտբոլիստ - 2013-14

Ծանոթագրություններ

Արտաքին հղումներ 
 Էջը soccerbase.com կայքում 
 Էջը «Էվերթոն»-ի պաշտոնական կայքում  
 

1988 ծնունդներ
Հոկտեմբերի 11 ծնունդներ
Ֆուտբոլի պաշտպաններ
Էվերթոնի ֆուտբոլիստներ
Իռլանդիայի հավաքականի ֆուտբոլիստներ
ՈՒԵՖԱ Եվրո 2016-ի ֆուտբոլիստներ
Անգլիական ֆուտբոլի լիգայի խաղացողներ
Պրեմիեր Լիգայի ֆուտբոլիստներ
Անգլիայի լեգեոներ ֆուտբոլիստներ